**Støtte til omstilling og utvikling på Andøya**

-Det er viktig for Arbeiderpartiet å styrke næringslivet og bidra til etablering av nye arbeidsplasser på Andøya, slik at kommunen og regionen kan bygge opp en mer robust og variert næringsstruktur.

Derfor foreslår vi å bevilge 100 millioner kroner til Andøya i vårt alternative budsjett for 2017. 25 millioner av disse er til å starte arbeidet med utbedring av havnen i 2017, sier stortingsrepresentant Eirik Sivertsen.

Arbeiderpartiet understreket i behandlingen av langtidsplanen for forsvaret behovet for å ivareta Andøya-samfunnet og redusere tap av arbeidsplasser. Arbeiderpartiet følger nå opp løftene fra behandlingen av langtidsplanen og foreslår midler til Andøya.

-Utbedringen av havnen er et viktig prosjekt som har vært planlagt lenge. Vi flytter nå dette prosjektet frem i køen, slik at det blir bygget mye tidligere enn hva som er lagt til grunn for den nye nasjonale transportplanen, sier stortingsrepresentant Kjell-Idar Juvik

Totalt vil prosjektet koste over 500 millioner kroner.

-Vi ønsker at man skal komme i gang med arbeidet for å sikre samfunnet så raskt som overhode mulig, sier Juvik.

Arbeiderpartiet vil legge til rette for ekstraordinær statlig innsats og bevilge midler til gode og effektive omstillingsprogrammer.

-Dette er en hjelp til å komme i gang med å etablere nye arbeidsplasser, men det arbeidet må fortsette utover 2017.Det skulle bare mangle at storsamfunnet nå stiller opp med hjelp slik vi har lovt. Nå forventer vi at alle partiene på Stortinget følger opp og prioriterer hjelp til Andøya i 2017, avslutter Sivertsen og Juvik.

For ytterligere kommentarer, kontakt

Stortingsrepresentant Eirik Sivertsen på telefon 926 50 695

Bilde: Stortingsrepresentantene Kjell-Idar Juvik og Eirik Sivertsen (Ap)